Νέα Μεσολακκιά Σερρών

Η Νέα Μεσολακκιά είναι πεδινό χωριό της Περιφερειακής Ενότητας Σερρών με υψόμετρο 18 μέτρα.

Γεωγραφία - Ιστορία 
Η Νέα Μεσολακκιά βρίσκεται προς τα νοτιοδυτικά όρια με την Περιφερειακή Ενότητα Καβάλας. Είναι κτισμένη ανατολικά του ποταμού Στρυμόνα, σε απόσταση 14 χλμ. ΝΔ. από το Ροδολίβος, 52 χλμ. ΝΑ. από τις Σέρρες, 64 χλμ. Δ.-ΝΔ. από την Καβάλα και δυτικά από το χωριό διέρχεται η Εθνική Οδός 59 (Μεσορράχης - Αμφίπολης). Το χωριό άρχισε να κατοικείται τα μέσα της δεκαετίας του ’60 και οι κάτοικοί του ασχολήθηκαν με τη γεωργία και τη καλλιέργεια καπνού. Το χωριό ήταν στην περιοχή για την ανώτερη ποιότητα του καπνού που παρήγε («μαξούλι» σύμφωνα με τους ντόπιους). Σε απόσταση περίπου 1 χλμ. ΝΑ. βρίσκεται ο Τύμβος Καστά, κυκλικός λόφος της περιοχής της αρχαίας Αμφίπολης στην Μακεδονία.

Διοικητικά 
Ως οικισμός αναφέρεται επίσημα το 1971 όταν απογράφηκε στην τότε κοινότητα Μεσολακκιάς. Σύμφωνα με το σχέδιο Καλλικράτης μαζί με  τη Μεσολακκιά αποτελούν την Τοπική Κοινότητα Μεσολακκιάς που υπάγεται στη Δημοτική Ενότητα Αμφίπολης του Δήμου Αμφίπολης και σύμφωνα με την απογραφή του 2011 έχει πληθυσμό 325 κατοίκους. Το 2001 είχε πληθυσμό 436 κατοίκους, ενώ κατά τη διοικητική διαίρεση της Ελλάδας με το σχέδιο Καποδίστριας, μέχρι το 2010, η Νέα Μεσολακκιά ανήκε στο Τοπικό Διαμέρισμα Μεσολακκιάς, στον πρώην Δήμο Αμφίπολης του Νομού Σερρών.

Παραπομπές 

Χωριά του νομού Σερρών
Δήμος Αμφίπολης